b'\n_START_ARTICLE_\nMladinski opus Josipa Vandota\n_START_PARAGRAPH_\nRedki slovenski pisatelji so ve\xc4\x8dino svojih del posvetili mladini; med njimi ima pomembno mesto Josip Vandot. Gotovo so nam poznane njegove planinske pripovedke o pogumnem Kekcu in strahopetnem Ro\xc5\xbeletu, o Koclju, Bedancu in Kosobrinu, o Vitrancu, Pehti in Prisanku, ki spadajo med najprisr\xc4\x8dnej\xc5\xa1e spise predvsem za otroke.\n_START_SECTION_\nO pisatelju\n_START_PARAGRAPH_\nO njegovem \xc5\xbeivljenu preberite v njegovem \xc5\xbeivljenjepisu.\n_START_SECTION_\nPomen Vandotovih del za slovensko mladinsko knji\xc5\xbeevnost\n_START_PARAGRAPH_\nJosip Vandot sodi med tiste pisatelje, ki so se razdajali izklju\xc4\x8dno mladinskemu pisanju, torej otrokom. Vrednost njegovih ustvaritev je \xc4\x8das \xc5\xbee potrdil, bralci nenehno posegajo po njem, pa tudi filmske upodobitve so prispevale svoje in mladi Kekec je postal pojem slovenskega junaka, pojem za priljubljenost._NEWLINE_V slovenski mladinski knji\xc5\xbeevnosti je Josip Vandot predvsem pisatelj planinskih pripovedk, zgodb o pogumnem, dobrosr\xc4\x8dnem, nagajivem, iznajdljivem, zvitem in mo\xc4\x8dnem pastir\xc4\x8dku v svetu gorenjskih planin, v pravlji\xc4\x8dnem okolju skrivnostnih, navidez nevarnih pravlji\xc4\x8dnih bitij, s katerimi se mora v vseh zgodbah spopadati, jih prelisi\xc4\x8diti in na koncu tudi z zvija\xc4\x8do premagati. Pravlji\xc4\x8dna bitja so blizu mitolo\xc5\xa1kim bitjem gorskih ljudskih pripovedk, tako da Vandotov literarni svet iz\xc5\xbeareva pokrajinsko pravlji\xc4\x8dno skrivnost, mo\xc4\x8d in izziv._NEWLINE_Za Vandotove mladinske pripovedke je zna\xc4\x8dilen arhaiziran jezik in mo\xc4\x8dna uporaba lokalizmov, kar pravlji\xc4\x8dnemu gorskemu svetu in njegovim junakom v pripovedih daje \xc4\x8dar davnega pravlji\xc4\x8dnega sveta iz babi\xc4\x8dine skrinje.\n_START_SECTION_\nPriljubljenost pri mladih bralcih\n_START_PARAGRAPH_\nVerjetno nosi glavno krivdo za to glavna oseba povesti Kekec, s katero se 8-10 letni bralec lahko poistoveti. V tem obdobju si otroci predstavljajo, da so v dru\xc5\xbeini odve\xc4\x8d; vendar Kekec kot zgleda vreden junak, poka\xc5\xbee kako se je treba obna\xc5\xa1ati, ko te stra\xc5\xa1i zatajijo in po\xc5\xa1ljejo od doma slu\xc5\xbeit. Privla\xc4\x8dnost se ka\xc5\xbee tudi v tem, da se v Kek\xc4\x8devih dogodiv\xc5\xa1\xc4\x8dinah pojavi prva otro\xc5\xa1ka simpatija. Junak je kot princ, ki re\xc5\xa1uje kralji\xc4\x8dno iz rok hudobnih bitij. V prvi knjigi Kekec re\xc5\xa1uje Tinko, v drugi slepo Mojco in v tretji siroto Meno.\n_START_SECTION_\nKekec \xc5\xbeivi\n_START_PARAGRAPH_\nV petdesetih in \xc5\xa1estdesetih je re\xc5\xbeiser Jo\xc5\xbee Gale posnel filme Kekec, 1951, Sre\xc4\x8dno Kekec, 1963, in Kek\xc4\x8deve ukane, 1968. Niso navdu\xc5\xa1ili samo slovenskih otrok, ampak tudi gledalce po \xc5\xa1irnem svetu. Prvi Kekec je 1952 prejel celo najvi\xc5\xa1je mednarodno priznanje na bene\xc5\xa1kem festivalu. Odslej so se kar vrstile knji\xc5\xbene izdaje in sledili so prevodi v tuje jezike. Tiskajo ga tudi v obliki slikanic s priredbami za najmlaj\xc5\xa1e. Kekec je prisoten v lutkovnih in gledali\xc5\xa1kih uprizoritvah, na radijskih igrah ter v pesmih iz filmov.'